CELEX: 32020R1987
Language: hr
Date: 2020-07-14 00:00:00
Title: Delegirana uredba Komisije (EU) 2020/1987 оd 14. srpnja 2020. o dopuni Uredbe (EU) br. 1308/2013 Europskog parlamenta i Vijeća i Uredbe (EU) br. 1306/2013 Europskog parlamenta i Vijeća u pogledu polaganja i oslobađanja sredstava osiguranja u okviru upravljanja carinskim kvotama na temelju kronološkog redoslijeda podnošenja zahtjeva

14.12.2020   
               
               
                  HR
               
               
                  Službeni list Europske unije
               
               
                  L 422/1
               
            
         DELEGIRANA UREDBA KOMISIJE (EU) 2020/1987
         оd 14. srpnja 2020.
         o dopuni Uredbe (EU) br. 1308/2013 Europskog parlamenta i Vijeća i Uredbe (EU) br. 1306/2013 Europskog parlamenta i Vijeća u pogledu polaganja i oslobađanja sredstava osiguranja u okviru upravljanja carinskim kvotama na temelju kronološkog redoslijeda podnošenja zahtjeva
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 186.,
         uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) 485/2008 (2), a posebno njezin članak 66. stavak 3.,
         budući da:
         
                     (1)
                  
                  
                     Uredbom (EU) br. 1308/2013 utvrđuju se pravila o upravljanju carinskim kvotama i posebnom postupanju s uvozom od strane trećih zemalja. Njome se Komisija ovlašćuje i za donošenje s njom povezanih delegiranih i provedbenih akata radi osiguravanja neometanog upravljanja carinskim kvotama.
                  
               
                     (2)
                  
                  
                     Radi administrativnog pojednostavnjenja, nedovoljno iskorištenim carinskim kvotama za poljoprivredne proizvode upravlja se prema redoslijedu zaprimanja zahtjeva u skladu s člancima od 49. do 54. Provedbene uredbe Komisije (EU) 2015/2447 (3) kojima se uređuje upravljanje carinskim kvotama prema kronološkom redoslijedu datuma prihvaćanja carinskih deklaracija.
                  
               
                     (3)
                  
                  
                     Trebalo bi propisati da sudjelovanje u tim carinskim kvotama može biti uvjetovano polaganjem sredstva osiguranja kako bi se osiguralo poštovanje određenih zahtjeva koji se odnose na preradu, krajnju uporabu, standarde kvalitete proizvoda te klanje i tov životinja. Ti su zahtjevi detaljno utvrđeni za svaku predmetnu carinsku kvotu u provedbenom aktu donesenom na temelju članka 187. Uredbe (EU) br. 1308/2013.
                  
               
                     (4)
                  
                  
                     U cilju pojednostavnjenja postupka i zakonodavstva primjereno je jednim aktom zamijeniti postojeća pravila za upravljanje carinskim kvotama primjenom metodom prema redoslijedu zaprimanja zahtjeva, koja su sadržana u više akata Unije. Stoga bi uredbe Komisije (EZ) br. 440/96 (4), (EZ) br. 1831/96 (5), (EZ) br. 2133/2001 (6), (EZ) br. 2094/2004 (7), (EZ) br. 937/2006 (8), (EZ) br. 437/2009 (9), (EZ) br. 438/2009 (10), (EZ) br. 933/2009 (11), (EZ) br. 1064/2009 (12), (EU) br. 1085/2010 (13) i (EU) br. 59/2011 (14) te provedbene uredbe Komisije (EU) br. 1354/2011 (15), (EU) br. 481/2012 (16), (EU) br. 988/2014 (17), (EU) br. 989/2014 (18), (EU) br. 1233/2014 (19), (EU) 2015/2405 (20), (EU) 2017/1466 (21) i (EU) 2018/567 (22) trebalo staviti izvan snage.
                  
               
                     (5)
                  
                  
                     Kako bi se osigurao nesmetan prelazak na pravila predviđena ovom Uredbom i ispunila obveza obavješćivanja Svjetske trgovinske organizacije o novim pravilima prije njihove primjene, primjereno je odgoditi primjenu ove Uredbe na razdoblja carinskih kvota koja počinju od 1. siječnja 2021. nadalje,
                  
               DONIJELA JE OVU UREDBU:
         
            Članak 1.
            Područje primjene
            Ovom se Uredbom utvrđuju pravila kojima se dopunjuju uredbe (EU) br. 1308/2013 i (EU) br. 1306/2013 u pogledu polaganja i oslobađanja sredstava osiguranja za upravljanje carinskim kvotama na temelju kronološkog redoslijeda podnošenja zahtjeva.
         
         
            Članak 2.
            Polaganje sredstva osiguranja
            Prihvatljivost za smanjenu uvoznu carinu u okviru carinske kvote na temelju kronološkog redoslijeda podnošenja zahtjeva može se uvjetovati polaganjem sredstva osiguranja nadležnim tijelima.
            Gospodarski subjekti polažu sredstvo osiguranja u trenutku podnošenja zahtjeva za odobrenje uporabe u posebne svrhe u skladu s člankom 211. Uredbe (EU) br. 952/2013 Europskog parlamenta i Vijeća (23) ili kada podnose carinsku deklaraciju za puštanje robe u slobodni promet, ovisno o slučaju.
            Devizni tečaj utvrđuje se u skladu s člankom 106. Uredbe (EU) br. 1306/2013.
         
         
            Članak 3.
            Oslobađanje i zadržavanje sredstava osiguranja
            
               1.   Sredstvo osiguranja oslobađa se odmah nakon što nadležno tijelo primi zadovoljavajući dokaz da su ispunjeni zahtjevi povezani s tim sredstvom osiguranja.
            
            
               2.   Ako odgovarajući zahtjevi nisu u potpunosti ispunjeni, sredstvo osiguranja oslobađa se razmjerno količini za koju su zahtjevi ispunjeni. Iznos sredstva osiguranja koji se ne oslobađa aktivira se u skladu s člankom 24. Delegirane uredbe Komisije (EU) br. 907/2014 (24).
            
         
         
            Članak 4.
            Stavljanje izvan snage
            Uredbe (EZ) br. 440/96, (EZ) br. 1831/96, (EZ) br. 2133/2001, (EZ) br. 2094/2004, (EZ) br. 937/2006, (EZ) br. 437/2009, (EZ) br. 438/2009, (EZ) br. 933/2009, (EZ) br. 1064/2009, (EU) br. 1085/2010 i (EU) br. 59/2011 te provedbene uredbe (EU) br. 1354/2011, (EU) br. 481/2012, (EU) br. 988/2014, (EU) br. 989/2014, (EU) br. 1233/2014, (EU) 2015/2405, (EU) 2017/1466 i (EU) 2018/567 stavljaju se izvan snage s učinkom od 1. siječnja 2021.
            Međutim, one se nastavljaju primjenjivati na razdoblja carinske kvote koja na taj datum još nisu istekla.
         
         
            Članak 5.
            Stupanje na snagu i primjena
            Ova Uredba stupa na snagu sedmog dana od dana objave u Službenom listu Europske unije.
            Ova se Uredba primjenjuje na razdoblja carinske kvote koja počinju od 1. siječnja 2021. nadalje.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 14. srpnja 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 347, 20.12.2013., str. 671.
         
            (2)  SL L 347, 20.12.2013., str. 549.
         
            (3)  Provedbena uredba Komisije (EU) 2015/2447 оd 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o Carinskom zakoniku Unije (SL L 343, 29.12.2015., str. 558.).
         
            (4)  Uredba Komisije (EZ) br. 440/96 od 11. ožujka 1996. o otvaranju i predviđanju upravljanja carinskim kvotama Zajednice za određene mješavine klica slada i ostatke od prosijavanja ječma (SL L 61, 12.3.1996., str. 2.).
         
            (5)  Uredba Komisije (EZ) br. 1831/96 od 23. rujna 1996. o otvaranju i predviđanju upravljanja carinskim kvotama Zajednice koje od 1996. utvrđuje GATT za određeno voće i povrće i proizvode od prerađenog voća i povrća (SL L 243, 24.9.1996., str. 5.).
         
            (6)  Uredba Komisije (EZ) br. 2133/2001 od 30. listopada 2001. o otvaranju i upravljanju određenim carinskim kvotama i plafonima Zajednice u sektoru žitarica i o stavljanju izvan snage uredaba (EZ) br. 1897/94, (EZ) br. 306/96, (EZ) br. 1827/96, (EZ) br. 1970/96, (EZ) br. 1405/97, (EZ) br. 1406/97, (EZ) br. 2492/98, (EZ) br. 2809/98 i (EZ) br. 778/1999 (SL L 287, 31.10.2001., str. 12.).
         
            (7)  Uredba Komisije (EZ) br. 2094/2004 od 8. prosinca 2004. o otvaranju i predviđanju upravljanja carinskom kvotom od 10 000 tona drukčije obrađenih zrna zobi obuhvaćenih oznakom KN 1104 22 98 (SL L 362, 9.12.2004., str. 12.).
         
            (8)  Uredba Komisije (EZ) br. 937/2006 od 23. lipnja 2006. o otvaranju i predviđanju upravljanja carinskom kvotom Zajednice za kukuruzni gluten podrijetlom iz Sjedinjenih Američkih Država (SL L 172, 24.6.2006., str. 9.).
         
            (9)  Uredba Komisije (EZ) br. 437/2009 od 26. svibnja 2009. o otvaranju i predviđanju upravljanja uvoznom carinskom kvotom Zajednice za mlade muške životinje vrste goveda za tov (SL L 128, 27.5.2009., str. 54.).
         
            (10)  Uredba Komisije (EZ) br. 438/2009 od 26. svibnja 2009. o otvaranju i predviđanju upravljanja carinskom kvotom Zajednice za bikove, krave i junice određenih alpskih i gorskih pasmina koji nisu za klanje (SL L 128, 27.5.2009., str. 57.).
         
            (11)  Uredba Komisije (EZ) br. 933/2009 od 6. listopada 2009. o utvrđivanju detaljnih pravila za primjenu Uredbe Vijeća (EZ) br. 779/98 u vezi s otvaranjem i predviđanjem upravljanja određenim kvotama za uvoz u Zajednicu proizvoda od mesa peradi podrijetlom iz Turske (SL L 263, 7.10.2009., str. 9.).
         
            (12)  Uredba Komisije (EZ) br. 1064/2009 od 4. studenoga 2009. o otvaranju i predviđanju upravljanja uvoznom carinskom kvotom Zajednice za ječam za proizvodnju slada iz trećih zemalja (SL L 291, 7.11.2009., str. 14.).
         
            (13)  Uredba Komisije (EU) br. 1085/2010 od 25. studenoga 2010. o otvaranju i predviđanju upravljanja određenim godišnjim carinskim kvotama za uvoz slatkog krumpira, manioke, škroba manioke i drugih proizvoda razvrstanih u oznake KN 0714 90 11 i 0714 90 19 i o izmjeni Uredbe (EU) br. 1000/2010 (SL L 310, 26.11.2010., str. 3.).
         
            (14)  Uredba Komisije (EU) br. 59/2011 od 25. siječnja 2011. o otvaranju i predviđanju upravljanja carinskim kvotama Unije za vina podrijetlom iz Republike Srbije (SL L 22, 26.1.2011., str. 1.).
         
            (15)  Provedbena uredba Komisije (EU) br. 1354/2011 od 20. prosinca 2011. o otvaranju godišnjih carinskih kvota Unije za ovce i koze te ovčje i kozje meso (SL L 338, 21.12.2011., str. 36.).
         
            (16)  Provedbena uredba Komisije (EU) br. 481/2012 od 7. lipnja 2012. o utvrđivanju pravila za upravljanje carinskom kvotom za visokokvalitetno goveđe meso (SL L 148, 8.6.2012., str. 9.).
         
            (17)  Provedbena uredba Komisije (EU) br. 988/2014 оd 18. rujna 2014. o otvaranju i upravljanju carinskim kvotama Unije za poljoprivredne proizvode podrijetlom iz Republike Moldove (SL L 278, 20.9.2014., str. 12).
         
            (18)  Provedbena uredba Komisije (EU) br. 989/2014 оd 19. rujna 2014. o otvaranju i upravljanju carinskim kvotama Unije za poljoprivredne proizvode podrijetlom iz Gruzije (SL L 278, 20.9.2014., str. 16).
         
            (19)  Provedbena uredba Komisije (EU) br. 1233/2014 оd 18. studenoga 2014. o izmjeni Uredbe (EZ) br. 2597/2001 o otvaranju i predviđanju upravljanja carinskim kvotama Zajednice za određena vina podrijetlom iz Republike Hrvatske i bivše jugoslavenske republike Makedonije (SL L 332, 19.11.2014., str. 11).
         
            (20)  Provedbena uredba Komisije (EU) 2015/2405 od 18. prosinca 2015. o otvaranju i upravljanju carinskim kvotama EU-a za poljoprivredne proizvode podrijetlom iz Ukrajine (SL L 333, 19.12.2015., str. 89.).
         
            (21)  Provedbena uredba Komisije (EU) 2017/1466 od 11. kolovoza 2017. o otvaranju carinskih kvota Unije za vina podrijetlom s Kosova i upravljanju tim kvotama (SL L 209, 12.8.2017., str. 8.).
         
            (22)  Provedbena uredba Komisije (EU) 2018/567 оd 12. travnja 2018. o otvaranju i predviđanju upravljanja uvoznim carinskim kvotama za kobasice i svinjsko meso podrijetlom s Islanda (SL L 95, 13.4.2018., str. 11).
         
            (23)  Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.).
         
            (24)  Delegirana uredba Komisije (EU) br. 907/2014 оd 11. ožujka 2014. o dopuni Uredbe (EU) br. 1306/2013 Europskog parlamenta i Vijeća u pogledu agencija za plaćanja i ostalih tijela, financijskog upravljanja, poravnanja računa, jamstava i upotrebe eura (SL L 255, 28.8.2014., str. 18.).